
Проект!
П р а в и л а 
за ползване на мери, пасища и ливади
на територията на Община Грамада за стопанската 2026-2027 год.
Правилата за ползване на мерите и пасищата на територията на Община Грамада са изготвени по изискванията на Закона за собствеността и ползването на земеделските земи /ЗСПЗЗ/ (чл. 37о, ал. 2), съгласно който тези правила съдържат: 
І. ПЕРСПЕКТИВЕН ЕКСПЛОАТАЦИОНЕН ПЛАН ЗА ПАША :
Перспективният експлоатационен план е разработен на основание и във връзка с Програмата за развитие на селските райони /ПРСР/ в страната. Целта на плана:
1. Дългосрочно опазване на пасищата на територията на Община Грамада, опазване на биологичното разнообразие с цел преобръщане на негативните промени, причинени от несъобразена с възможностите на природата паша, от изоставяне на пасищата и използване на земите за други цели.
2. Установяване на контакти и взаимодействие на ниво населено място със земеделските стопани с цел постигане на максимална ефективност при използване на пасищата, на възможен екологичен ефект и икономически растеж на района.
3. При разпределяне на пасищата да се отдаде приоритет на земеделските стопани, отглеждащи животни с цел стабилизиране на икономическото им състояние и утвърждаване на животновъдството като фактор за развитие на населеното място.
ІІ. ПРАВИЛА ЗА ОПРЕДЕЛЯНЕ НАЧИНА НА РАЗПРЕДЕЛЕНИЕ НА ПАСИЩАТА ЗА ОБЩО И ИНДИВИДУАЛНО ПОЛЗВАНЕ.
1. Пасища, мери и ливади за индивидуално ползване.
1.1. Пасищата, мерите и ливадите за индивидуално ползване от общинския поземлен фонд се отдават под наем на собствениците или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена определена по пазарен механизъм. 

Пасища, мери и ливади от общинския поземлен фонд се предоставят под наем на лица, които нямат данъчни задължения, както и задължения към Държавен фонд „Земеделие”, държавен поземлен фонд /ДПФ/, общински поземлен фонд /ОПФ/ и за земи по чл. 37в, ал. 3, т. 2 от ЗСПЗЗ.

1.2. Общинският съвет определя с решение пасищата, мерите и ливадите за общо и индивидуално ползване. Списък на имотите за индивидуално ползване с категории и цена, определена по пазарен механизъм за землището се обявява в общината и кметствата и се публикува на интернет страницата на общината.
1.3. Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория. 
На правоимащите лица, които отглеждат говеда с предназначение за производство на месо и животни от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория. 
На правоимащите лица, отглеждащи говеда за мляко или месо, овце и/или кози, одобрени за подпомагане по дейностите от подмерки "Плащания за преминаване към биологично земеделие" и "Плащания за поддържане на биологично земеделие", включени в направление биологично животновъдство, се разпределят имоти до 0,15 животинска единица на хектар, независимо от категорията на имотите.
1.4. Правоимащите лица подават заявление по образец одобрен със Заповед на Министъра на Земеделието и Храните, до общинската служба по земеделие по местонахождението на животновъдния обект в срок до 10 март. Заявлението е по образец, утвърден от министъра на земеделието и храните, и се отнася за следващата календарна година. Към заявлението лицата прилагат декларация, че не са свързани лица по смисъла на Търговския закон с лица, които не са изплатили задълженията си по чл. 34, ал. 6, по чл. 37в, ал. 7 за земите по чл. 37в, ал. 3, т. 2 и по чл. 37ж, ал. 11 от ЗСПЗЗ, за земите по чл. 37ж, ал. 5 от ЗСПЗЗ за предходните стопански години, както и задълженията си към държавния и общинския поземлен фонд.
1.5. Разпределянето на пасища, мери и ливади се извършва за всяко землище на територията на общината от комисия, определена със заповед на директора на областната дирекция "Земеделие", издадена в срок до 20 март. В състава на комисията се включват: кметът на населеното място, съответно кметският наместник или оправомощени от тях длъжностни лица, представител на общинската администрация, представител на общинската служба по земеделие, представител на областната дирекция "Земеделие" и представител на областната дирекция по безопасност на храните. Председател на комисията е кметът на общината или оправомощено от него длъжностно лице. На заседанието могат да присъстват лицата по чл.37и,ал. 1от ЗСПЗЗ, както и представител на областна администрация.
1.6. Комисията по чл.37и,ал. 7 от ЗСПЗЗ въз основа на справката по 37и,ал. 6 от ЗСПЗЗ:

1. извършва проверките по чл. 37м, ал. 1 от ЗСПЗЗ;

2. съставя списък на допуснатите до участие в разпределението лица, които отговарят на условията по ал. 1, съдържащ и информацията за тях от справката по 37и,ал. 6  от ЗСПЗЗи регистрираните им договори за ползване на пасища, мери и ливади;

3. определя необходимата площ при условията на 37и,ал. 4 от ЗСПЗЗ за допуснатите лица в списъка по т. 2 в срок до 20 април;

4. разпределя едновременно имоти или части от имоти от държавния и общинския поземлен фонд до достигане на нормата по ал. 4 при спазване на следната последователност:

а) собственици или ползватели на животновъдни обекти, регистрирани в съответното землище, отглеждащи биологично сертифицирани животни и имащи биологично сертифицирани площи;

б) собственици или ползватели на животновъдни обекти, регистрирани в съответното землище, ползвали съответните имоти по договори с изтекъл срок;

в) собственици или ползватели на животновъдни обекти, регистрирани в съответното землище;

г) собственици или ползватели на животновъдни обекти, съседни на имоти от държавния и/или общинския поземлен фонд, независимо от землището, в което се намират имотите;

5. при недостиг на пасища, мери и ливади от държавния и/или общинския поземлен фонд в землището, в което се намира животновъдният обект, определя с протоколно решение коефициент за редукция на площите, който се прилага спрямо всички лица в землището; при наличие на свободни пасища, мери и ливади в съседно землище в същата или съседна община площите може да се разпределят до достигане на нормата по ал. 4.

1.7. Списъкът по ал. 8, т. 2 се публикува по реда на ал. 2 в срок до 30 март. Промени в списъка могат да се правят в 7-дневен срок от неговото публикуване при промяна на обстоятелствата, както и за отстраняване на допуснати грешки и/или непълноти по инициатива на заинтересованите лица, които прилагат съответните доказателства.

1.8. Комисията по ал. 7 съставя протокол за разпределение на имотите в срок до 20 май, който се обявява и се публикува в областната дирекция "Земеделие", общинските служби по земеделие, общините и кметствата и на интернет страницата на областната дирекция "Земеделие" и на общината.

1.9. Протоколът по чл.37в,ал. 10 от ЗСПЗЗ може да се обжалва относно площта на имотите в 14-дневен срок пред районния съд. Обжалването не спира изпълнението, освен ако съдът разпореди друго.

1.10. Въз основа на протокола по чл.37в,ал. 10, в срок до 20 юни кметът на общината, съответно директорът на областната дирекция "Земеделие", сключва договор за наем с минимален срок от 5 календарни години, който започва да тече от следващата календарна година. Договорът се сключва след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади. Договорите съдържат данните по ал. 1, 4 и 10, вписват се в службата по вписванията и се регистрират в общинската служба по земеделие.

1.11 Останалите свободни пасища, мери и ливади от общинския и държавния поземлен фонд се отдават под наем чрез търг, в който се допускат до участие само собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, в същата или в съседна община, независимо от областта, в която се намира. Търговете се провеждат от областната дирекция "Земеделие" - за земите от държавния поземлен фонд, и от кмета на общината - за земите от общинския поземлен фонд. Договорите се сключват за една календарна година.

1.12. Пасищата, мерите и ливадите от общинския поземлен фонд, за които са сключени наемни договори, не могат да се преотдават за ползване на трети лица.

2. Пасищата, мерите и ливадите от общинския поземлен фонд за общо ползване.

По смисъла на ЗСПЗЗ „Общо ползване” е традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада.
ІІІ. ЧАСТИТЕ ОТ МЕРИТЕ И ПАСИЩАТА, ПРЕДНАЗНАЧЕНИ ПРЕДИМНО ЗА КОСЕНЕ.
Частите от мерите и пасищата, предназначени за косене, са регламентирани в чл. 41, ал. 2 и ал. 3 от Наредба № 11 от 06.04.2009 г. за условията и реда за прилагане на мярка 214 „Агроекологични плащания” от Програма да развитие на селските райони за периода 2014 – 2020 година, издадена от Министъра на земеделието и храните, а именно:

„Чл. 41. (2) Подпомаганите лица, които поддържат затревените площи чрез косене, спазват изискванията по ал. 1 и извършват:

1. (изм. - ДВ, бр. 19 от 2010 г., в сила от 09.03.2010 г.) първата коситба в равнинните райони от 15 юни до 15 юли, а в планинските райони съгласно Наредбата за определяне на критериите за необлагодетелстваните райони и териториалния им обхват (ДВ, бр. 20 от 2008 г.) - в периода 30 юни до 15 август;

2. косенето ръчно или с косачки за бавно косене, като косят от центъра към периферията, а когато това не е възможно - от единия край към другия, като използват ниска скорост.

Да не се извършва коситба в размножителния период на птиците.

ІV. ПРОКАРИТЕ ЗА СЕЛСКОСТОПАНСКИ ЖИВОТНИ ДО МЕСТАТА ЗА ПАША И ВОДОПОИТЕ.
За прокари за отвеждането на селскостопански животни до местата за паша и водопой да се ползват съществуващите полски пътища или имотите с начин на трайно ползване „прокар”.
V. МЕРКИ ЗА ОПАЗВАНЕ И ПОДДЪРЖАНЕ И ПОДОБРЯВАНЕ НА МЕРИТЕ И ПАСИЩАТА.
1. Условия за опазване и поддържане на пасищата:
1.1.  За почвения слой не се допуска:
· нарушаване целостта на почвения слой – разкопаване, вземане на чимове, камъни, почва, разораване;
· преминаването и движението с моторни превозни средства в самото пасище;
· едновременното струпване на големи стада с животни на едно и също място за едновременно пашуване и за водопой;

1.2. За биологично разнообразие – опазване и поддържане на местообитанията при паша, не се допуска:
· пашуване на по- голям брой регистрирани животни от посочения в анкетната карта на земеделския производител/регистрация в ОДБХ за общината;
· паленето на огън извън определените, обезопасени и обозначени за това места;
· унищожаването на видовете от флората чрез изкореняване, изкопаване, сеч, промени в ландшафта;
· оставянето на пашуващите животни без надзор;
· внасянето на минерални торове за подобряване на тревата;
· не се позволява разпръскването на битови отпадъци из пасището;
· собственикът на животните е длъжен да осигури и гарантира изнасянето на битовите отпадъци извън пасището;
· опожаряване на дървесна, храстова и тревна растителност по пасищата с цел предизвикване нов подраст;
· поддържане в добро състояние наличните инфраструктурни обекти за водопой – чешми, корита и др.
2. При ползването на мерите, пасищата и ливадите е необходимо да се спазват Условията за поддържане на земята в добро земеделско и екологично състояние и Националните стандарти, одобрени и определени със Заповед № РД-09-122/23.02.2015 г. на Министъра на земеделието и храните:
Национален стандарт 1. 

Забранява се използването на минерални и органични азотсъдържащи торове в буферните ивици:

- с ширина минимум 5 метра на равнинни площи, по протежение на повърхностни водни обекти (реки, потоци, канали, езера, язовири, море), с изключение на оризовите клетки;

-  с ширина минимум 10 метра на равнинни площи при торене с течна фракция на оборския тор;

-  с ширина минимум 10 метра при торене на площи с наклон;

-  с ширина минимум 50 метра при торене на площи с остър наклон.
Национален стандарт 2.

При използване на вода за напояване, земеделският стопанин трябва да притежава съответния документ за право на ползване (разрешително, договор и др.).
Национален стандарт 3.

Забранява се пряко и непряко отвеждане на вещества от Списък I и Списък ІI в подземните води (Приложение към НС 3.).
Национален стандарт 4.

В земеделското стопанство с уникален идентификационен номер и обработваеми площи над 5 ха е задължително в общата сеитбооборотна площ да се включат минимум 30% култури със слята повърхност, с изключение на площи за производство на тютюн.
Национален стандарт 5. 

За ограничаване на ерозията на площи с наклон се прилага:
- за обработваеми земи - обработката на почвата се извършва перпендикулярно на склона или по хоризонталите;
- за трайни насаждения - укрепване на междуредията чрез затревяване частично/пълно, или засяване/засаждане с други култури, и/или обработката на почвата се извършва перпендикулярно на склона или по хоризонталите.
Национален стандарт 6.
Забранява се изгарянето на стърнищата.
Национален стандарт 7. 

Задължително е да се запазват и поддържат съществуващите:

- полски граници (синори) в блока на земеделското стопанство и/или земеделския парцел;

- съществуващите трайни тераси в блока на земеделското стопанство и/или земеделския парцел;

- постоянни пасища, мери и ливади от навлизането на нежелана растителност - орлова папрат (Pteridium aquilinum), чемерика (Veratrum spp.), айлант (Ailanthus altissima) и аморфа (Amorpha fruticosa);

- живи плетове и дървета, които не се отрязват по време на  размножителния период и периода на отглеждане при птиците (от 1 март до 31 юли).
Националните стандарти за добро земеделско и екологично състояние (ДЗЕС) на земята са задължителни за изпълнение от всички земеделски стопани, собственици и/или ползватели на земеделски земи, които са бенефициенти по:

- директните плащания; 

- чл. 46 и чл. 47 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007;
- следните мерки от Програмата за развитие на селските райони (2014-2020): Агроекология и климат; Биологично земеделие; Плащания по „НАТУРА 2000“ и Рамкова директива за водите; Плащания за райони с природни или други специфични ограничения.
Националните стандарти за добро земеделско и екологично състояние на земята не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
VІ. ВЕТЕРИНАРНА ПРОФИЛАКТИКА
Мерките за ветеринарна профилактика и борба срещу болестите по животните са посочени в Държавната профилактична програма за задължителните мерки за профилактика и борба срещу болестите по животните през 2016 г., съгласно чл.118, ал.1 от ЗВД. При поява на заразна болест изпълнителният директор на Българската агенция по безопасност на храните (БАБХ) издава заповед, с която определя мерките за ограничаване и ликвидиране на болестта. Постоянно действащите към областния управител и кмета на общината епизоотични комисии предприемат действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни /текущи и заключителни/ дезинфекции, дезинсекции и дератизации (ДДД) предвидени в съответната наредба. Съгласно чл.108, ал. 1 от ЗВД, средствата за покриване на разходите, свързани с епизоотични рискове, ежегодно се осигуряват от бюджета на Министерството на земеделието. 
VІІ. МЕРИТЕ И ПАСИЩАТА, ПРЕДНАЗНАЧЕНИ ЗА ИЗКУСТВЕНИ ПАСИЩА.
При необходимост, частите от мерите и пасищата, предназначени за изкуствени пасища да се засяват с подходящи тревни смески.

VІІI. ВЪВЕЖДАНЕ И РЕДУВАНЕ НА ПАРЦЕЛНО ПОЛЗВАНЕ НА ПАСИЩНИ КОМПЛЕКСИ ПРИ НЕОБХОДИМОСТ.


Редуването на парцелно ползване на пасищните комплекси да се извършва само по необходимост.
ІХ. ОХРАНА 
Ползвателите на мери, пасища и ливади от ОПФ, организират охраната за своя сметка на ползваните от тях имоти, включени в договора за наем и за които са поели задължението да ги поддържат в добро земеделско  и екологично състояние.

Х. РЕЖИМ НА ПОЛЗВАНЕ, ЗАБРАНИ И ОГРАНИЧЕНИЯ В ЗАВИСИМОСТ ОТ КОНКРЕТНИТЕ ДАДЕНОСТИ НА ТОПОГРАФСКИ, ПОЧВЕНИ, КЛИМАТИЧНИ И ДРУГИ ФИЗИЧЕСКИ УСЛОВИЯ, И НА РАЗВИТИЕТО НА ЖИВОТНОВЪДСТВОТО НА ТЕРИТОРИЯТА НА ОБЩИНАТА.
Животновъдите - ползватели на общинските мери, пасища и ливади, се задължават:
· Да заплащат в срок определения наем за ползване на общинските пасища, мери и ливади;
· Да ползват предоставените мери и пасища за индивидуално ползване единствено за паша на притежаваните и регистрирани пасищни животни, когато са регистрирани земеделски производители с животни; 

· Да не променя предназначението на мерите, пасищата и ливадите;
· Да не ги разорават;
· Да не се използват мерите, пасищата и ливадите за други селскостопански нужди;

· Да почистват мерите, пасищата и ливадите от замърсяване и камъни;

· Да извършва частично засяване или възстановяване и подхранване на мерите, пасищата и ливадите;

· Задължително да почистват мерите и пасищата от камъни, битови, строителни, промишлени и др. отпадъци; 

· Забранява се наторяване с изкуствени торове и с утайки от пречистването на отпадъчни води;

· Забранява се паленето на растителност в мерите, пасищата и ливадите;

· Предоставените площи  да се опазват от ерозиране, заблатяване, засоляване и други увреждания;

· Да се спазват санитарно - хигиенните норми;

· Пасищата, мерите и ливадите да не се заграждат;
· Лично да съпровождат стадото по пътя до пасището и се грижат за него в пасището, или да ангажират и изрично посочат друго лице, което да извършва това от тяхно име и за тяхна сметка;
· Да не ги преотстъпват за ползване на трети лица.

· Да опазват постоянно затревените площи в близост до гори от навлизане на дървесна и храстовидна растителност в тях. Провеждането на сеч на отделно стоящи и групи дървета да извършва съгласно Закона за опазване на селскостопанското имущество; 

· Да използват мерите и пасищата щадящо и да районират пашата с оглед на опазването им; 
Да се спазват всички правила, условия и разпоредби, разписани в т. V. Мерки за опазване, поддържане и подобряване на мерите и пасищата.
Настоящата стратегия е приета с Решение №………….. взето с протокол №……………...2026 год.   на Общински съвет - Грамада.

